MT Il-Ġurnal Uffiċjali tal-Unjoni Ewropea C 96/38

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2018/C 96/13)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1)

DOKUMENT UNIKU

“BAYRISCH BLOCKMALZ”/“BAYRISCHER BLOCKMALZ”/“ECHT BAYRISCH BLOCKMALZ”/“AECHT BAYRISCHER BLOCKMALZ”

Nru tal-UE: DE-PGI-0005-01354 — 22.7.2015

DOP ( ) IĠP ( X )

1. Ismijiet

“Bayrisch Blockmalz”/“Bayrischer Blockmalz”/“Echt Bayrisch Blockmalz”/“Aecht Bayrischer Blockmalz”

2. Stat Membru jew pajjiż terz

Il-Ġermanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3. ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f’(1)

(Minn hawn ’il quddiem qed jintuża dejjem l-isem “Bayrisch Blockmalz” għall-varjanti kollha tal-isem li din l-applikazzjoni tkopri).

Il-“Bayrisch Blockmalz” hu tip ta’ ħelu iebes b’togħma ta’ xgħir li ġejja mill-estratt tax-xgħir użat fih. Dan il-ħelu jkun kannella skur u jkun jiżen bejn tliet u disa’ grammi u, minħabba l-mod kif isir, ma għandux forma regolari, imma jkun qisu forma ta’ kaxxa, b’erba’ naħat, għalkemm jista’ jkun fit-tond ukoll. Fil-“Bayrisch Blockmalz”, li huwa magħmul minn tipi ta’ zokkor u ta’ ġulepp imħalltin flimkien, insibu l-karamella taz-zokkor magħmula minn diversi tipi ta’ zokkor u tal-inqas 5 % estratt tax-xgħir jew 4 % estratt niexef tax-xgħir.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-ingredjenti huma z-zokkor, il-ġulepp taz-zokkor ikkaramellizzat, l-estratt tax-xgħir u/jew l-estratt niexef tax-xgħir.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha tal-produzzjoni, mit-tisjir (jiġifieri mit-taħlit tal-ingredjenti sal-prodott nofsu lest) sal-qtugħ f’biċċiet tal-prodott nofsu lest ta’ daqs kbir fil-prodott imsejjaħ “Bayrisch Blockmalz” permezz tal-magni, jiġifieri fil-ħelu lest biex jittiekel, isiru fiż-żona ġeografika ddefinita.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

—

4. Definizzjoni fil-qosor taż-żona ġeografika

Ir-reġjun Ġermaniż tal-Bavarja.

5. Rabta maż-żona ġeografika

Speċifiċità taż-żona ġeografika

Fl-1899, spiżjar fetaħ spiżerija f’Nürnberg li fi ftit snin saret ditta tal-bejgħ bl-ingrossa. Dan l-ispiżjar, li iktar tard inħatar uffiċjal mediku, ħoloq il-prodott. Sensiela ta’ tikketti qodma tal-1939 sal-1952 u listi tal-prezzijiet u offerti għal dan il-prodott li jmorru lura sal-1932 huma prova tal-istorja u tat-tradizzjoni ta’ dan il-prodott fil-Bavarja. Anke llum il-ġurnata, l-ikbar produtturi ta’ dan it-tip ta’ ħelu jinsabu fil-Bavarja. Il-produtturi ta’ dan ir-reġjun għandhom tradizzjoni twila tal-produzzjoni ta’ dan it-tip ta’ ħelu u għarfien espert fiha.

Speċifiċità tal-prodott

Il-fatt li, minħabba n-natura naturali u ratba tiegħu, dan il-prodott irċieva t-tikketta tal-kwalità tal-Għaqda Ċentrali Ġermaniża tat-tobba li jipprattikaw l-omeopatija, imsejħa “Deutscher Zentralverein homöopathischer Ärzte e.V.” juri l-fama tajba li dan il-prodott igawdi minnha, anke jekk dan il-prodott m’għadux jiġi rriklamat b’din it-tikketta. Illum il-ġurnata wkoll, għadd kbir ta’ ħelu tat-tip “Bayrisch Blockmalz” għadu jinbiegħ fl-ispiżeriji. Barra minn hekk, dan il-prodott huwa mfittex ħafna minħabba t-togħma ħelwa tax-xgħir tiegħu li ġejja mill-ingredjenti li minnhom huwa magħmul. Ħafna konsumaturi jafu bil-ħelu tat-tip “Bayrisch Blockmalz” u dan it-tip ta’ ħelu jgawdi minn fama tajba fosthom.

Rabta kawżali

Din il-fama tissejjes ukoll fuq l-oriġini tal-prodott. Il-produzzjoni ta’ dan il-ħelu, li bdiet fil-Bavarja fl-1899 u baqgħet għaddejja f’dan ir-reġjun mingħajr waqfien minn dak iż-żmien ‘l hawn, waqqfet tradizzjoni li wasslet biex il-prodott jibda jgawdi minn fama marbuta mal-oriġini tiegħu. Din il-fama speċjali tal-prodott marbuta mal-oriġini tiegħu tidher ukoll fil-fatt li l-ikbar manifattur ta’ dan il-prodott juri biċ-ċar l-oriġini mill-Bavarja ta’ dan il-prodott fuq il-pakketti tal-prodott aħħari tiegħu billi juża stampi tad-djamanti bojod u blu tal-bandiera tal-Bavarja u disinn bid-dell stilizzat tal-muntanji fuq dawn il-pakketti biex b’hekk jorbot lill-prodott mal-fama marbuta ma’ din iż-żona. Barra minn hekk, il-fama tal-prodott marbuta mal-oriġini tiegħu tintwera mill-fatt li ismu tniżżel ukoll bħala wieħed mill-ismijiet ġeografiċi ewlenin tal-prodotti tal-Bavarja fil-bażi tad-dejta tal-internet tal-ikel tipiku tal-Bavarja (li tinsab fis-sit tal-internet li ġej: www.food-from-bavaria.de). Fis-sit tal-internet tat-turiżmu tal-belt ta’ München, www.munich-greeter.de, il-ħelu tat-tip “Bayrisch Blockmalz” ukoll jissejjaħ ħelu verament tipiku ta’ dan ir-reġjun li t-tfal kollha ta’ din il-belt tipikament jirċievu bħala rigal mingħand in-nanniet u l-bużnanniet tagħhom.

Ir-rabta tal-prodott mar-reġjun tal-Bavarja ħarġet ukoll minn stħarriġ li għamlet fl-2009 l-Assoċjazzjoni tal-Kmamar tal-Kummerċ u tal-Industrija tal-Bavarja, il-“Bayerischer Industrie- und Handelskammertags e.V.”, li fih il-maġġoranza tal-kumpaniji li ħadu sehem fih wieġbu li l-prodott imsejjaħ bl-isem protett huwa marbut b’mod speċjali maż-żona tal-produzzjoni.

L-għeruq li l-prodott rabba fil-Bavarja dehru biċ-ċar ukoll għall-ħabta tal-2013 meta l-belt kapitali ta’ dan ir-reġjun, München, tat permess biex il-ħelu tat-tip “Bayrisch Blockmalz” jinbiegħ fit-tinda msejħa “Hackerbräu-Festhalle” waqt l-“Oktoberfest” flimkien ma’ dizzjunarji żgħar ħafna. Il-fatt li l-belt kapitali ta’ dan ir-reġjun u l-operaturi tat-tined qablu li jsir dan juri li dan il-prodott huwa parti integrali mit-tradizzjoni tal-Bavajra bl-istess mod li huwa l-“Oktoberfest”.

Il-fama tal-prodott toħroġ ukoll mill-fatt li l-pakketti ta’ dan it-tip ta’ ħelu spiċċaw għall-wiri wkoll fil-wirjiet tal-mużewijiet. Pereżempju, fl-inventarju tal-fondazzjoni msejħa “Domäne Dahlem” insibu landa tal-ħelu għall-ħelu tat-tip “Echt Holberger’s Bayrischer Blockmalz-Zucker” li, skont l-inventarju, ġiet immanifatturata f’München fil-ħamsinijiet u li fuqha hemm stampa tal-prodott flimkien ma’ disinn bid-dell ta’ villaġġ tipiku tal-Bavarja fis-silġ.

Ir-rabta tal-fama tal-prodott mal-oriġini reġjonali tiegħu tidher ukoll mill-fatt li l-ħelu tat-tip “Bayrisch Blockmalz” jissemma bħala speċjalità fost l-ispeċjalitajiet reġjonali Ġermaniżi l-iktar magħrufin fil-ktieb tat-tagħlim tal-Ġermaniż bħala lingwa barranija msejjaħ “em – neu – Deutsch als Fremdsprache – Niveaustufe B1+”, li nħareġ fl-2008. Prova oħra tar-rabta bejn il-fama tal-prodott u r-reġjun tal-Bavarja tinstab ukoll fi proġett ta’ films li qed tagħmel aġenzija minn Berlin li fihom it-tfal qed jiġu ffilmjati jduqu ikel “eżotiku”. F’wieħed minn dawn il-films, lit-tfal minn Berlin idewquhom “l-ikel mill-Bavarja”. L-aġenzija għażlet ikel partikulari li, skont in-nies tal-Bavarja u tal-bqija tal-Ġermanja, huwa l-iktar tipiku tal-kċina ta’ dan ir-reġjun. L-ikel li daqu t-tfal kien ivarja mill-“Obazda auf Brot” (ħobż imdellek bl-ispeċjalità tal-ġobon tal-Bavarja msejħa “Obazda”) sal-ħelu tat-tip “Bayrisch Blockmalz” għad-deżerta. Dan juri l-fama kbira li jgawdi minnha l-ħelu tat-tip “Bayrisch Blockmalz”. Fil-fatt, huwa biss minħabba l-fama u l-popolarità ta’ dan il-prodott li kien jagħmel sens li dan il-prodott jiddaħħal bħala eżempju ta’ “ikel tipiku mill-Bavarja” f’dan il-film. Fl-istess ħin, dan juri li l-fama ta’ dan il-prodott tissejjes fuq l-oriġini tiegħu, għax hija biss din ir-rabta bejn il-fama u l-oriġini tiegħu li tippermetti li l-prodott jingħażel bħala eżempju tal-ikel tipiku tal-kċina tal-Bavarja.

Referenza għall-pubblikazzjoni tal-ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

https://register.dpma.de/DPMAregister/blattdownload/marken/2018/6/Teil-7/20180209

(1) ĠU L 343, 14.12.2012, p. 1.